[Foto’s] Help my! Vissie sit vas in jellievisDie vissie in die jellievis. Foto: Tim Samuel/Instagram ŉ Australiese fotograaf het opslae gemaak met ŉ foto wat hy geneem het van ŉ vissie wat binne-in ŉ jellievis vasgevang is. Tim Samuel sê self hy is “obsessief” oor foto’s neem van seelewe. Hy het saam met die videograaf, Franny Plumridge, in Byronbaai gesnorkel toe hy op dié toneel afgekom het. Samuel skryf “hy het vasgesit, maar tog beheer waarheen die jellievis moes swem”. Samuel het gaan swem in die hoop om van die vele seeskilpaaie in dié baai te siene te kry en af te neem. Ná hy die toneel voor hom sien afspeel het, het hy hulle egter byna ŉ halfuur lank agtervolg om die perfekte foto te kry. Samuel sê hy het nog nooit in sy “vyf jaar as fotograaf óf as branderplankryer so iets gesien nie. Ek het egter nie geweet niemand het nog ooit so iets afgeneem nie”. Hy het dit oorweeg om die vissie vry te laat, maar op die ou einde besluit om die natuur “sy gang te laat gaan”. ŉ Marinebioloog aan die Universiteit van Queensland, Ian Tibbets, sê koningsvissies gebruik dikwels die voelers van dié soort jellievisse vir beskerming. “Dit lyk egter of iets hier skeefgeloop het.” Die vissie in die jellievis.Foto: Tim Samuel/Instagram